Buloqboshi tumanida qo‘shimcha 5 mingta xonadon tabiiy gaz bilan ta'minlanishi ko‘zda tutilmoqda

14 dekabr kuni Andijon viloyati, Buloqboshi tumani “Chaqar” nomli maydondagi 2-sonli qidiruv qudug‘i burg‘ulanib, undan sanoat miqyosida gaz olishga erishildi. Bu haqda "O‘zbekneftgaz" AJ matbuot xizmati xabar berdi.
Hozirda ”Andijonneft” AJ tomonidan “Chaqar” maydonidagi ushbu yangi burg‘ulangan 2-sonli gaz qudug‘ini ishga tushirish uchun quvurlar o‘rnatilmoqda. Quvurlashtirish ishlari yakunlangach, Buloqboshi tumanidagi yana qo‘shimcha 5 mingta xonadon tabiiy gaz bilan ta'minlanishi ko‘zda tutilgan. 
Quduqdan gaz qazib olish hajmi kunlik 200 ming metr kubni tashkil etadi.
Hozirgi kunda "Uchtepa neft va gaz koni"dagi 13-sonli quduqda ham burg‘ulash ishlari davom ettirilmoqda.
Ma'lumot berilishicha, avvalroq Uchtepa qishlog‘ida joylashgan “Uchtepa neft va gaz koni”ning 12-sonli gaz qudug‘idan sanoat miqyosida gaz olingani natijasida tumanning 5 mingta xonadoni tabiiy gaz bilan ta'minlangan.